የኢንተርኮንቲኔንታል ሆቴል ባለቤት ከእስር ተፈቱ
ከአራት ዓመታት በፊት በግንቦት ወር 2005 ዓ.ም. የታክስና ግብር ሕግ ጥሰትና የሙስና ወንጀል ፈጽመዋል ተብለው ክስ ተመሥርቶባቸው ሲከራከሩ የከረሙት የኢንተርኮንቲኔንታል ሆቴል ባለቤት አቶ ስማቸው ከበደ፣ ሐሙስ ሐምሌ 6 ቀን 2009 ዓ.ም. ከእስር ተፈቱ፡፡አቶ ስማቸው ከተከሰሱበት የሙስና ወንጀል በነፃ የተሰናበቱ ቢሆንም፣ ከታክስና ግብር ጋር በተገናኝ በተመሠረተባቸው ክስ ጥፋተኛ ተብለው የእስራትና የገንዘብ ቅጣት ተወስኖባቸው ነበር፡፡ በዋና ሥራ አስኪያጅነት የሚመሩት ሲኤች ሲሜክስ ኃላፊነቱ የተወሰነ የግል ማኅበር በ100,000 ብር ሲቀጣ፣ አቶ ስማቸው ደግሞ በስድስት ዓመታት እሥራት ተቀጥተዋል፡፡የእስር ጊዜያቸውን በመልካም ፀባይ ማሳለፋቸውን  በአዲስ አበባ ማረሚያ ቤት ስለተረጋገጠ፣ ከእስር እንዲፈቱ ትዕዛዝ ተሰጥቶ ነበር፡፡ ፍርድ ቤቱ የሰጠውን ትዕዛዝ ወዲያው ተግባራዊ ያላደረገው የማረሚያ ቤት አስተዳደር፣ ፍርድ ቤት እንዲቀርብ ተደርጎ ተጠይቋል፡፡ ማረሚያ ቤቱ ፍርደኛውን ያልለቀቀው ትዕዛዙን ባለማክበር ሳይሆን፣ አቶ ስማቸው ነፃ በተባሉበት የሙስና ወንጀል ዓቃቤ ሕግ ይግባኝ በማለቱ  ጉዳዩ እስከ ሰበር ደርሶ ያስቀርባል በመባሉ መሆኑን አስረድቷል፡፡ሰበር ሰሚ ችሎቱም ሆነ ይግባኙን እየመረመረው የሚገኘው ጠቅላይ ፍርድ ቤት፣ ይግባኝ ሰሚ ችሎቱ ፍርደኛው ከእስር እንዳይፈቱ የሚል ትዕዛዝ ባለመስጠታቸውን በድጋሚ እንዲፈቱ ትዕዛዝ በመስጠቱ አቶ ስማቸው ከእስር ተለቀዋል፡፡ 